ELÄINTENSUOJELU

Suunnittelin kouluumme projektin, joka liittyy eläimiin ja niiden suojeluun. Ajallisesti projekti sijoittuu Maailman eläinten päivän, 4.10. ja siihen liittyvän Maailman eläinten viikon ympärille. Eläinteemaa käsitellään ensin yleisesti koko koulussa, kaikilla luokilla ja sen jälkeen syventäen ET:n tunneilla ET-oppilaiden ikätason mukaan. Lähestyn aihetta eläinsuojelun näkökulmasta ja käytän apunani Suomen Eläinsuojeluyhdistyksen, SEY:n, nettisivuja ja tilattavaa materiaalia.

Eläintensuojelu liittyy vahvasti eettisiin kysymyksiin. Aihe on lapsille läheinen ja hyvin mielenkiintoinen. Se sopii myös isommillekin oppilaille haastavien kysymystensä ansiosta. Esim. eläinten jalostus ja siihen liittyvät bioeettiset eli bioetiikan kysymykset ovat niistä vaikeimpia. Tässä tehtävässä kohderyhmänä ovat alakoulun 1-6. luokkien oppilaat, jotka ovat yhdistetty samaan ET:n opetusryhmään.

1. TUNTI

Tutustuminen eri eläimiin. ”Oman eläimen” valinta.

Kaikki koulun luokat ovat etukäteen omissa luokissaan tehneet ryhmätöinä erilaisia julisteita eri koti- ja lemmikkieläimistä koulun käytäville. ET:n opiskelijat tutustuvat niihin ensimmäisen tunnin aikana. Samalla he miettivät miten eläintensuojeluasia kosketta kutakin eläintä. Pienimmät oppilaat valitsevat sieltä heille tutun eläimen ja pyrkivät syventämään näkökulmaansa Suomen Eläinsuojeluyhdistyksen , SEY:n, periaatteiden mukaan. Isommat oppilaat tekevät itse uuden julisteen tai useampia, eläimistä joita ei vielä oppilaiden julisteissa näkynyt. Myös he pyrkivät noudattamaan SEY:n näkökulmaa työtä tehdessään, käyttäen laajaa materiaalia apunaan.

2. TUNTI

Tutustuminen SEY:n nettisivuihin. [www.sey.fi](http://www.sey.fi) Suomen Eläinsuojeluyhdistys tekee käytännön työtä eläinten olojen hyväksi eläinsuojeluvalvonnalla ja valistustyöllä. Eläinsuojelu vaatii tietoa ja tekoja, joista SEY:llä on pitkä kokemus yli sadan vuoden ajalta. SEY pyrkii toimimaan eläinten hyvinvoinnin puolesta yhteistyössä päättäjien ja viranomaisten kanssa. SEY kouluttaa, valistaa ja ottaa kantaa. Se myös jakaa tietoa eläinten tarpeista, hyvästä kohtelusta ja niistä keinoista, joilla kuka tahansa voi auttaa eläimiä. Eläimiä ei auta pelkkä hyvä tahto, vaan ainoastaan toimimalla eläinten olot paranevat. SEY:llä on jäsenyhdistyksiä ja eläinsuojeluvalvojia sekä eläinsuojeluneuvojia. Sivuilta haetaan tarkempaa tietoa ryhmän valitsemasta eläimestä/eläimistä. Lisäksi tutustutaan opettajan SEY:ltä tilaamaan materiaaliin, esim. eläintenviikkojen julisteisiin viime vuosien varrelta.

3. TUNTI

Ryhmätöiden teko.

Ikäryhmissä tehdään eläinten suojeluun kantaaottava juliste jostakin eläimestä koulun käytävälle. Juliste sijoitetaan välittömään läheisyyteen eläimen yleisesittelystä, jonka joku koululaisryhmä on aiemmin yhteistyönä tehnyt. ET:n ryhmätyön yhteyteen voi liittää myös esim. SEY:n julisteen, jos se siihen eläimeen sopii.

4. TUNTI

Ryhmätöiden esittely muille ET-ryhmän opiskelijoille. Keskustelua.

5. TUNTI

Tutustumiskäynti johonkin eläintensuojelukohteeseen.

Mahdollisia tutustumiskäyntikohteita koulun sijainti huomioon ottaen voisivat olla löytöeläintalot. Jos ei ole mahdollista lähteä tutustumiskäynnille, voisi ET:n tunnille pyytää vierailijaa läheisestä löytöeläintalosta tai eläinsuojeluyhdistyksestä. Myös SEY:n eläinsuojeluvalvojia tai eläinsuojeluneuvojia voi pyytää vierailevaksi luennoitsijaksi. Myös paikallinen eläinlääkäri osaa kertoa oman kunnan eläinsuojeluasioista. Lasten ikä tulee huomioida ja luennoitsijan kanssa yhdessä pohtia näkökulmaa pienten lasten lähipiiriin sijoittuvaksi.

6.TUNTI

ET opiskelijoiden ikätasoinen koontitunti eläinsuojeluaiheesta teeman lopuksi.

Lopuksi aiheen tiimoilta on hyvä käydä yhdessä keskustelua ja pohdintaa ikäryhmittäin. Pienemmät oppilaat keskustelevat aiheesta omassa ryhmässään ja isommat omassaan. Näin voidaan käsitellä aihetta lasten ikätason näkökulmasta.

Pienemmät voivat keskittyä enemmän eläinten viikon teemaan, joka vaihtelee vuosittain. Esim. mitä pitää ottaa huomioon kun miettii lemmikin ottamista kotiin, miten eläimiä kohdellaan oikein, onko ennen vanhaan eläimillä ollut erilainen asema ja tehtävä kodeissa kuin nykyään. Mitä iloa ja hyötyä koti- ja lemmikkieläimistä on? Millainen elinympäristö kullekin eläimelle on sopivin, mikä voi olla huonoa jonkin eläimen elinolosuhteissa? Näitä aiheita voidaan käsitellä esim. piirtämällä tai kirjoittamalla pieni kirjoitelma.

Isommat voivat tutustua tarkemmin eläinsuojelulakiin, joka koskee kaikkia eläimiä. Laissa kerrotaan eläinten oikeuksista ja ihmisen velvollisuuksista. Onko oikein, että ihminen kuvittelee itsensä luonnon herraksi? Myös turkistarhaus tai kosmetiikkateollisuus (ja sen tekemät eläinkokeet) saattavat nousta isompien oppilaiden pohdinnan aiheeksi. Kuten myös eri ammattikuntien asema eläinten kasvattajana, kuten mm.eläinlääkäri, karjatilojen pitäjät ja teurastajat. Myös isommat oppilaat voivat integroida tehtäviä mm. kuvataiteeseen, äidinkieleen, biologiaan.

SEY:n nettisivuilta löytyy toinen toistaan parempia tehtäviä sekä pienemmille että etenkin isommille oppilaille työstettäväksi ET:n tunneilla.

SISÄLLÖT

Eläintensuojelu –opintokokonaisuus liittyy aihepiiriin ihminen ja maailma. Tähän sisältöalueeseen kuuluvat pohdinnat ympäristöstä ja luonnosta, elottomasta ja elävästä sekä kauneudesta luonnossa. Ihminen ja maailma aihepiiriin kuuluvat myös keskustelut elämän synnystä ja kehityksestä, syntymästä, elämästä ja kuolemasta luonnossa. Lisäksi aihepiiriin kuuluvat myös luonnon tulevaisuus, maailmanperintö ja ympäristö. Oppilaan tulee oppia tuntemaan erilaisia maailmaa ja ihmisen paikkaa koskevia selityksiä. Oppilaan tulee myös ymmärtää luonnon ja ympäristön tärkeys ihmiselle. Näin oppilas osaa toimia luontoa kunnioittaen.

TAVOITTEET

Tavoitteena tässä eläinsuojeluun liittyvässä sisältökokonaisuudessa elämänkatsomustiedon opetuksessa on kuntamme opsin mukaan ”edistää oppilaan pyrkimystä etsiä ja rakentaa identiteettiään ja elämänkatsomustaan ja sen myötä oppia hahmottamaan kokonaisuuksia ja kasvaa kohtaamaan epävarmuutta ja kehittää taitojaan ilmaista itseään. Lisäksi tavoitteena on edistää oppilaan pyrkimystä kehittää arvostelukykyään ja kykyään eettiseen toimintaan ja oppia huomaamaan kohtaamiensa arkipäivän tilanteiden eettiset ulottuvuudet ja käyttämään eettisen ajattelun taitoja ja katsomuksellista harkintaa. Opetuksen tavoitteena on lisäksi edistää oppilaan pyrkimystä tutustua oikeuksien, suvaitsevaisuuden ja oikeudenmukaisuuden periaatteisiin ja oppia kantamaan vastuuta itsestään, toisista ihmisistä, yhteisöstä ja luonnosta.

Opetusidea kytkeytyy oman kunnan perusopetuksen opetussuunnitelmaan 2004 ja siltä osin elämänkatsomustiedon opetussuunnitelmaan omassa koulussamme. Omassa opsissamme todetaan, että ”opetuksen ydintehtävänä on tukea lapsen kasvua ja antaa hänelle välineitä tutkia ja rakentaa elämänkatsomustaan ja maailmankuvaansa. Elämänkatsomustiedon opetuksessa ihmiset ymmärretään kulttuuriaan uusintavina ja luovina toimijoina, jotka kokevat ja tuottavat merkityksiä keskinäisessä vuorovaikutuksessa. Opetuksessa katsomuksia, inhimillisiä käytäntöjä ja niitä koskevia merkityksiä pidetään yksilöiden, yhteisöjen ja kulttuuriperinnön vuorovaikutuksen tuloksina. Elämänkatsomustiedossa painotetaan ihmisten kykyä tutkia maailmaansa ja ohjata aktiivisesti omaa elämäänsä.”

”Opetuksen tehtävänä on antaa oppilaalle aineksia kasvaa itsenäiseksi, suvaitsevaiseksi, vastuulliseksi ja arvostelukykyiseksi yhteisönsä jäseneksi. Elämänkatsomustiedon opetus tukee kasvua täysivaltaiseen demokraattiseen kansalaisuuteen, joka globalisoituvassa ja nopeasti muuttuvassa yhteiskunnassa edellyttää eettisen ajatteluja toimintakyvyn kehittämistä, niihin liittyviä laaja-alaisia tietoja ja taitoja sekä katsomuksellisen ja kulttuurisen yleissivistyksen kartuttamista. Elämänkatsomustiedon opetusta ohjaa käsitys oppilaiden mahdollisuudesta kasvaa vapaiksi, tasa-arvoisiksi ja kriittisiksi hyvän elämän rakentajiksi.”

Aihekokonaisuuksiin elämänkatsomustieto liittyy omassa opsissamme monilta osin. Elämänkatsomustieto toimii seuraavissa aihekokonaisuuksissa eheyttäjänä, koska elämänkatsomustieto oppiaineena tarjoaa oppilaalle aineksia kasvaa itsenäiseksi, tiedostavaksi, suvaitsevaksi, vastuulliseksi ja arvostelukykyiseksi yhteisönsä jäseneksi. Näitä aihekokonaisuuksia ovat: ihmisenä kasvaminen, kulttuuriidentiteetti ja kansainvälisyys sekä vastuu ympäristöstä, hyvinvoinnista ja kestävästä tulevaisuudesta. Viestintä ja mediataidon aihekokonaisuus tulee huomioida ET:n opetuksessa terveenä kriittisyytenä tietotulvan edessä. Myös median rooli ja vaikutukset yhteiskunnassa sekä verkkoetiikka liittyvät läheisesti ET:n opetukseen. Osallistuvaa kansalaisuutta ja yrittäjyyttä ET:ssä käsitellään arvioimalla oman toiminnan seurauksia eettisesti ja ottamalla vastuu omasta toiminnasta. ET:n opetuksessa saadaan myös perustietoja yhteiskunnallisen vaikuttamisen mahdollisuuksista. Turvallisuus ja liikenne –aihekokonaisuus käsittelee ET:n asioita esim. rikollisuudelta suojautumista. Myös turvallisuutta ja väkivallattomuuta edistäviä toimintamalleja käsitellään ET:n tunneilla. Ihminen ja teknologia aihekokonaisuus käsittelee teknologiaa ja eettisiä, moraalisia hyvinvointija tasaarvokysymyksiä. Myös tulevaisuuden yhteiskunta ja teknologia –aihetta ET:n tunneilla käsitellään.